Document ID: /roh_data/filtered/fineweb-2-filterrobots_roh.jsonl.gz/50407

En il chantun Berna pon tut las scolastas ed ils scolasts sa laschar vaccinar a partir dals 10 da matg. Quai ha communitgà la federaziun professiunala da furmaziun da Berna. Gruppas da professiun cun blers contacts socials duain vegnir vaccinads cun prioritad. La vaccinaziun saja dentant facultativa, i na dettia naginas glistas cun las persunas d'instrucziun vaccinadas.
La Confederaziun ha fin uss betg vulì quai. Intgins chantuns èn dentant dad in'autra opiniun. Dasper Berna planiseschan era Soloturn e l'Argovia da pussibilitar il vaccin per scolastas e scolasts. La Federaziun svizra per persunas d'instrucziuns (LCH), s'engascha gia dapi il schaner en chaussa.